Initiativ fra Forbundsrepublikken Tyskland med henblik på vedtagelse af Rådets rammeafgørelse om styrkelse af den strafferetlige beskyttelse mod falskmøntneri i forbindelse med indførelsen af euroen

(1999/C 322/04)

RÅDET FOR DEN EUROPÆISKE UNION HAR -

under henvisning til traktaten om Den Europæiske Union, særlig artikel 31, litra e), og artikel 34, stk. 2, litra b),

efter initiativ fra Forbundsrepublikken Tyskland,

under henvisning til udtalelse fra Europa-Parlamentet(1), og

ud fra følgende betragtninger:

I Rådets forordning (EF) nr. 974/98 af 3. maj 1998 om indførelse af euroen(2) fastsættes det, at eurosedler og euromønter skal sættes i omløb fra den 1. januar 2002, og at de deltagende medlemsstater skal sikre, at der findes passende sanktioner mod efterligning og forfalskning af eurosedler og euromønter;

Kommissionen forelagde den 23. juli 1998 Rådet, Europa-Parlamentet og Den Europæiske Centralbank en meddelelse med titlen "Beskyttelse af euroen mod falskmøntneri";

Europa-Parlamentet vedtog den 17. november 1998 en beslutning om Kommissionens meddelelse af 23. juli 1998 til Rådet, Europa-Parlamentet og Den Europæiske Centralbank med titlen "Beskyttelse af euroen mod falskmøntneri"(3);

Den Europæiske Centralbank fremsatte den 7. juli 1998 en henstilling om vedtagelse af visse foranstaltninger til forbedring af eurosedlers og euromønters retlige beskyttelse(4);

der bør tages hensyn til bestemmelserne i den internationale konvention af 20. april 1929 til bekæmpelse af falskmøntneri og protokollen dertil;

euroen vil på grund af sin betydning på verdensplan være særlig udsat for risiko for forfalskning;

der er allerede konstateret tilfælde af svigagtig adfærd med hensyn til euroen;

det skal sikres, at euroen beskyttes på passende vis i alle medlemsstater gennem effektive strafferetlige foranstaltninger, selv før eurosedlerne og euromønterne sættes i omløb den 1. januar 2002;

Rådet vedtog den 28. maj 1999 en resolution om styrkelse af den strafferetlige beskyttelse mod falskmøntneri i forbindelse med indførelse af euroen(5) med retningslinjer for udarbejdelse af et bindende juridisk instrument -

VEDTAGET FØLGENDE RAMMEAFGØRELSE:

Artikel 1

I denne rammeafgørelse forstås ved

- "konvention": den internationale konvention af 20. april 1929 til bekæmpelse af falskmøntneri og protokollen dertil

- "penge": papirpenge, herunder pengesedler og metalpenge, hvis omløb er lovmæssigt autoriseret.

Artikel 2

1. Denne rammeafgørelse har til formål at supplere konventionens bestemmelser i overensstemmelse med nedenstående bestemmelser og gøre dem lettere at anvende for medlemsstaterne.

2. De medlemsstater, der endnu ikke har tiltrådt konventionen, forpligter sig derfor til at gøre dette.

3. De forpligtelser, der følger af konventionen, berøres ikke.

Artikel 3

1. Hver medlemsstat træffer de nødvendige foranstaltninger til at sikre, at adfærd, som omhandlet i konventionens artikel 3, stk. 1-4, og som udvidet ved denne rammeafgørelses artikel 4-7, også gøres strafbar i forbindelse med penge, der fremstilles eller er blevet fremstillet ved omgåelse af de kompetente myndigheders udstedelsesrettigheder.

2. Hver medlemsstat træffer de nødvendige foranstaltninger til at sikre, at adfærd, som omhandlet i konventionens artikel 3 og som udvidet ved denne rammeafgørelses artikel 4-7, også gøres strafbar i forbindelse med endnu ikke udgivne penge, der er bestemt til at sættes i omløb.

Artikel 4

Transport, udførsel, overdragelse til en anden person og anskaffelse til anden person sidestilles efter national ret med adfærd, som omhandlet i konventionens artikel 3, nr. 3, på de deri nævnte betingelser.

Artikel 5

1. Følgende redskaber og genstande:

a) hologrammer og andre pengeseddelkomponenter, som bruges til at sikre sedler mod forfalskning, samt

b) edb-programmer og andre midler, der ifølge deres natur er bestemt til fremstilling af falske penge eller forandring af gældende penge

sidestilles efter national ret med de i konventionens artikel 3, nr. 5, nævnte redskaber og genstande på de deri nævnte betingelser.

2. Besiddelse af de i konventionens artikel 3, nr. 5, og de i denne artikels stk. 1 omhandlede redskaber, genstande og midler sidestilles efter national ret med adfærd, som omhandlet i den i konventionen nævnte artikel på de deri nævnte betingelser.

Artikel 6

Hver medlemsstat træffer de nødvendige foranstaltninger til at sikre, at der fastsættes strafferetlige sanktioner, der er effektive, står i et rimeligt forhold til overtrædelsen og har afskrækkende virkning, herunder frihedsstraf, der kan medføre udlevering, for adfærd, som omhandlet i konventionens artikel 3 og som udvidet ved denne rammeafgørelses artikel 4 og 5.

Artikel 7

1. Hver medlemsstat træffer de nødvendige foranstaltninger til med forbehold af konventionens artikel 8 og 9 at tillægge sig kompetence med hensyn til strafbare handlinger efter konventionens artikel 3, som udvidet ved denne rammeafgørelses artikel 4 og 5, hvis den strafbare handling helt eller delvis er begået på dens territorium.

2. Hver medlemsstat træffer de nødvendige foranstaltninger til med forbehold af konventionens artikel 8 og 9 at tillægge sig kompetence, når der uden for dens territorium er begået en strafbar handling i forbindelse med euroen efter konventionens artikel 3, som udvidet ved denne rammeafgørelses artikel 4 og 5, og den ikke har udleveret gerningsmanden.

3. Hvis flere medlemsstater har kompetence til og mulighed for effektivt at retsforfølge en strafbar handling, der vedrører et givet forhold, samarbejder de pågældende medlemsstater for at afgøre, hvem af dem der skal retsforfølge gerningsmanden eller -mændene, så retsforfølgelsen så vidt muligt samles i en enkelt medlemsstat.

Artikel 8

1. Medlemsstaterne træffer de nødvendige foranstaltninger til at efterkomme denne rammeafgørelse senest den 31. december 2000.

2. Medlemsstaterne meddeler Generalsekretariat for Rådet, Kommissionen for De Europæiske Fællesskaber og Den Europæiske Centralbank teksten til de retsforskrifter, som de udsteder for at gennemføre de forpligtelser, der følger af denne rammeafgørelse, i national ret. Rådet undersøger ved hjælp af disse oplysninger inden den 30. juni 2001, om medlemsstaterne har efterkommet denne rammeafgørelse.

3. Der skal senest den 31. december 2004 være gennemført en evaluering, specielt af den praktiske anvendelse af rammeafgørelsen, i overensstemmelse med Rådets fælles aktion af 5. december 1997 vedrørende indførelse af en ordning for evaluering af, hvordan de internationale forpligtelser med hensyn til bekæmpelse af organiseret kriminalitet udmøntes og efterleves i de enkelte medlemsstater(6).

Udfærdiget i ...

På Rådets vegne

...

Formand

(1) Udtalelse af ... (endnu ikke offentliggjort i EFT).

(2) EFT L 139 af 11.5.1998, s. 1.

(3) EFT C 379 af 7.12.1998, s. 39.

(4) EFT C 11 af 15.1.1999, s. 13.

(5) EFT C 171 af 18.6.1999, s. 1.

(6) EFT L 344 af 15.12.1997, s. 7.